বৰ্তমান সময়ত উচ্চশিক্ষাৰ সংকট - বিৰিয়া Biriyaa\nশনিবাৰ, অক্টোবৰ 16 2021\nবৰ্তমান সময়ত উচ্চশিক্ষাৰ সংকট\nগুৰু দ্ৰোণাচাৰ্য্যই একলব্যৰ আঙুলিটো দক্ষিণাত লোৱাৰ দিনা হাইড্ৰ'জেন্ ছাল্ফাইড্ ৰ গোন্ধ এটা বতাহত ভাঁহি আছিল। পৰশুৰামৰ টোলত জাতি সংৰক্ষণ থকাৰ বাবে অসৎ প্ৰমাণপত্ৰৰে ব্ৰাহ্মণ হৈ পৰা কৰ্ণ আৰু প্ৰৱেশিকা পৰীক্ষাত উত্তীৰ্ণ হোৱাৰ আশাত এছ. টি. অৰ্থাৎ অনুসূচীত জনজাতিৰ প্ৰমাণ পত্ৰ উলিওৱা হাজৰিকাৰ ঘৰৰ সাধাৰণ শ্ৰেণীৰ ল'ৰাটোৰ দোদুল্যমান মানসিক অৱস্থা একেই। কুৰুক্ষেত্ৰৰ ৰণত কৰ্ণৰ ৰথৰ চকা ধৰাত সোমাই যোৱাৰ দৰে হাজৰিকাৰ ল'ৰাটোৱেও পৰীক্ষাতহে কথা পাহৰে। গদাযুদ্ধৰ দক্ষতাক ধূসৰ কৰি দুৰ্য্যোধনৰ অহংকাৰী চৰিত্ৰ মূৰ দাঙি উঠাৰ দৰে অথবা ৰাৱণৰ জ্ঞানৰ পাহাৰ অহংকাৰ আৰু কু-চৰিত্ৰই ধুলিস্যাৎ কৰি তোলাৰ দৰেই এ.টি.এম. হোৱাৰ বাসনাই স্তিমিত কৰিছে এটা প্ৰজন্মৰ সমস্ত সৃষ্টিশীলতা। ভৱিষ্যতৰ পৰা ধাৰে লোৱা পৃথিৱীখন সুস্থ কৰি ৰাখিবলৈ যাওঁতে উজুটি খুৱা শিক্ষা ব্যৱস্থা তাতে ৰৈ গৈছে ।\nআত্মাৰ উৎকৰ্ষ সাধনৰ উদ্দেশ্যেৰে বেদক সাৰথি কৰি গুৰুকুলৰ বৈদিক শিক্ষাৰ পৰা একবিংশ শতিকাৰ ডিজিটেল স্কুললৈ বহুদূৰ বাট অতিক্ৰম কৰিছে সভ্যতাই। তাৰ পাছতো একেই আছে সমস্যাবোৰ। চৰিত্ৰ গঠন, নৈতিকতা, আত্মনিয়ন্ত্ৰণ, ৰিপু দমন আদিত গুৰুত্ব আৰোপ কৰা বৈদিক শিক্ষাৰে দিক্ষিত হৈয়ো স্বেচ্ছাচাৰী শাসক হৈ পৰা উদাহৰণ তেতিয়াও আছিল। দক্ষতাত গুৰুত্ব দিব খোজা একবিংশ শতিকাই দক্ষতাবিহীন শিক্ষাৰে কেৱল মাৰ্কশ্বিটত সীমাবদ্ধ কৰি গঢ়ি তোলা প্ৰজন্মৰো বহুজন আজি মানৱ সম্পদ হ'বলৈ অসমৰ্থ । বৰ্তমান সময়ৰ উচ্চ শিক্ষাৰ সংকট হৈ পৰিব পাৰে মানৱজাতিৰ উত্তৰণৰ তেজী ঘোঁৰাটোৰ বাবে পংগুত্ব।\nদক্ষতাবিহীন হোৱাৰ বাবেই নিবনুৱা সমস্যাও তুংগত। সমুদ্ৰ মন্থনত অমৃতৰ সন্ধানত গৰল নিগৰাৰ দৰেই জ্ঞানৰ মন্থনত আৱৰ্জনা বহুত। এই আৱৰ্জনা আঁতৰাবলৈ কোনো দেৱপুৰুষৰ আৱিৰ্ভাৱ নহয়। সমাধানসূত্ৰ আমিয়ে বিচাৰি উলিয়াব লাগিব।\nসূৰ্য্যটো ঘূৰণীয়া। চন্দ্ৰটো ঘূৰণীয়া। পৃথিৱীখনো চুক-কোণ নোহোৱাকৈয়ে ধুনীয়া। ছাত্ৰৰ মনো চন্দ্ৰ-সূৰ্য্যৰ দৰেই। সকলো সমান বুলি ভাবি যাত্ৰা আৰম্ভ কৰা ছাত্ৰসমাজ উচ্চ শিক্ষা গ্ৰহণৰ বাবে গৈ এখন্তেক থমকি ৰ'বলগীয়া হয় দুৱাৰডলিত। ব্যৱস্থাবোৰ ঘুৰণীয়া নহয়। শিক্ষা ব্যৱস্থাটো বাকচৰ দৰে। ছাত্ৰ-ছাত্ৰীক বাকচটোৰ উপযোগী কৰিবলৈকে তেওঁলোকক নতুনকৈ গঢ়া হয়। নতুন জীৱনটোত প্ৰাণ থাকে, কিন্তু স্পন্দন হেৰাই যায়।\nপ্ৰকৃতাৰ্থত একবিংশ শতিকাৰ শিক্ষা ব্যৱস্থা আজি এটা ব্যয়বহুল প্ৰক্ৰিয়া। চাকৰি এটাক সৰ্বোত্তম লক্ষ্য কৰি লোৱা শিক্ষা-ব্যৱস্থাটোৱে মানৱ সম্পদ কম আৰু কথাৰ ফুলজাৰিৰে জগত কঁপোৱা ব্যক্তি অধিক উৎপাদন কৰিছে । দক্ষতাবিহীন হোৱাৰ বাবেই নিবনুৱা সমস্যাও তুংগত। সমুদ্ৰ মন্থনত অমৃতৰ সন্ধানত গৰল নিগৰাৰ দৰেই জ্ঞানৰ মন্থনত আৱৰ্জনা বহুত। এই আৱৰ্জনা আঁতৰাবলৈ কোনো দেৱপুৰুষৰ আৱিৰ্ভাৱ নহয়। সমাধানসূত্ৰ আমিয়ে বিচাৰি উলিয়াব লাগিব।\nউচ্চ শিক্ষাৰ প্ৰত্যাহ্বানসমূহঃ\nক) নম্বৰকেন্দ্ৰিক শিক্ষা-ব্যৱস্থাঃ নম্বৰকেন্দ্ৰিক শিক্ষা-ব্যৱস্থাত বহু যান্ত্ৰিকভাৱে প্ৰস্তুতি কৰা হয়। বিষয়ৰ জ্ঞান সীমিত হয়। ষান্মাসিক পদ্ধতিত এতিয়া অধ্যয়নৰ সময় আৰু কম থাকে। সৃষ্টিশীল কামত মন দিবলৈ আহৰি ক'ত ?\nখ)ধন যাৰ শিক্ষা তাৰঃ শিক্ষাখণ্ড পুঁজিপতিৰ হাতলৈ যোৱাৰ লগে লগে টকাৰ গছৰ বিপৰীতে ডিগ্ৰী সূলভ হৈ পৰিল। ব্যক্তিগত খণ্ডৰ উচ্চ-শিক্ষাৰ প্ৰতিষ্ঠান, মেনেজমেণ্ট কোটা, কিতাপৰ উৰ্ধমূখী দাম আদিৰ হেঁচাত শিক্ষা ব্যৱস্থা প্ৰতিদিনে দুৰ্বল হৈ গৈ আছে।\nগ) দক্ষতাবিহীন শিক্ষা ব্যৱস্থাঃ নেতা সৃষ্টি কৰাতকৈ কৰ্মী সৃষ্টি কৰা অধিক আদৰণীয়। আড়ম্বৰপূৰ্ণ জীৱনৰ পাছত দৌৰা চকুবোৰত জ্ঞানৰ ভোক জ্বলিবলৈ ভেটি এটাৰ অভাৱ হৈছিল আৰু নেতা হোৱাৰ বাসনাত কৰ্মী হ'বলৈ সকলোৱে পাহৰি পেলোৱাৰ দৰে শিক্ষা ব্যৱস্থাৰো একেই গতি। কাম নকৰাকৈ ফল বিচৰা উচ্চ-শিক্ষাৰ ব্যৱস্থাটোত বহুত কেৰোণ আৰু দক্ষতা এটা ডাঙৰ প্ৰশ্নবোধক।\nঘ) অসুস্থ প্ৰতিযোগিতাঃ দৌৰাটো ভাল। দৌৰৰ বাজি আৰু ভাল। বিজয়ৰ মোহত প্ৰতিদ্বন্দীক লেং মৰাটো কিন্তু অপৰাধ। অসুস্থ প্ৰতিযোগিতাই নষ্ট কৰা উচ্চ শিক্ষা ব্যৱস্থাত মেধাস্বত্ব ভংগ কৰা সহজ বিষয় হৈ পৰিছে। আন্তৰিকতা শূণ্যই ব্যক্তিকেন্দ্ৰিক সমাজৰ জন্ম দিছে। ফলত নিজৰ বিকাশৰ বাবে যিকোনো পৰ্যায়লৈ অৱনমিত হ'বলৈ কুন্ঠাবোধ নকৰা হৈছে ছাত্ৰসমাজ যাৰ কান্ধত ধৰাক সজোৱাৰ দ্বায়িত্ব আছিল।\nসমালোচনা সহজ। সমাধান কঠিন। তথাপি, পৰিৱৰ্তন সংসাৰৰ নিয়ম। সংকটৰ পৰা উদ্ধাৰৰ উপায় আমাৰ হাততে আছে। তাৰ বাবে ছাত্ৰ সমাজ প্ৰচাৰৰ পৰিৱৰ্তে কৰ্মত আৰু জ্ঞানত বিশ্বাসী হৈ আগবাঢ়িব লাগিব।আনৰ সপোনবোৰৰ পৰিৱৰ্তে নিজৰ সপোনৰ বাবে জীয়াই থাকিব পৰাকৈ হ'ব লাগিব সাহসী।\nPrevious ইতিহাস গঢ়িলে কৰেণ য়ুলেনবেক-এ : সমৃদ্ধ হ'ল গণিতবিজ্ঞান\nNext ছ'চিয়েল মিডিয়াত ধৰ্ম প্ৰচাৰ\nমানুহৰ বাবে বিজ্ঞান আৰু বিজ্ঞানৰ বাবে মানুহ\nগোস্বামীৰ ছোৱালীজনী, দাসৰ ল'ৰাটো\nঅসম চুক্তিৰ ৬ নং দফাৰ প্ৰতিবেদন পোহৰলৈ!\n২০১৮ত জীৱবিজ্ঞানৰ আলোড়নকাৰী আৱিস্কাৰ\nপ্ৰধানমন্ত্ৰী কৃষক সন্মান নিধি আঁচনি : ভেঁকো-ভাওনাত পৰিণত হ'ব নেকি কৃষি মন্ত্ৰীৰ তদন্তৰ ঘোষণা?
